金沙堆廟有曰忠潔侯者屈大夫也感之賦詩
作者：張孝祥
朝代：宋

paragraphs: 伍君爲濤頭，妬婦名河津。
那知屈大夫，亦作主水神。
我識大夫公，自托腑肺親。
獨醒梗羣昏，聚臭醜一薰。
瀝血摧心肝，懷襄如不聞。
已矣無柰何，質之雲中君。
天門開九重，帝曰哀汝勤。
狹世非汝留，賜汝班列真。
司命馳先驅，太一諏吉辰。
翩然乘回風，脫迹此水濱。
朱宮紫具闕，冠珮儼以珍。
宓妃與娥女，修潔充下陳。
至今幾千年，玉顔凜如新。
楚人殊不知，謂公果沉淪。
年年作端午，兒戲公應嗔。